**ΣΤΑΥΡΟΣ ΑΝΤΩΝΟΠΟΥΛΟΣ**

**ΣΤΗ ΜΟΡΦΗ**

**6 – 20 Νοεμβρίου 2012**

Η νέα δουλειά του Σταύρου Αντωνόπουλου θα εκτίθεται από την Τρίτη 6 Νοεμβρίου στη γκαλερί Μορφή, αποτελούμενη από επίτοιχα έργα μικρών διαστάσεων και εγκαταστάσεις.

Στα έργα του καλλιτέχνη διατηρείται ο ανθρωποκεντρικός πυρήνας, όπου όμως η εικόνα του ανθρώπινου σώματος δεν είναι αυτοσκοπός αλλά το μέσον που οδηγεί στην αποκάλυψη μιας βαθύτερης αλλά και πιο σκοτεινής αλήθειας. Το “τέλειο” λοιπόν ανθρώπινο σώμα, η τυχαία του ύπαρξη και η βουβή του κραυγή, μια αίσθηση άπνοιας και δύσπνοιας, η αφόρητη πίεση ενός εξωτερικού βάρους – ενός εφιάλτη, η αίσθηση μιας ολικής κλινικότητας μέσα σε ένα στείρο και πρωτόγονο περιβάλλον, η ανάγκη αποβολής και αναχώρησης από ένα ατελή κόσμο, η ανήμπορη και μάταιη ελπίδα για ελευθερία, φυγή και απόδραση από μια συντριπτική πραγματικότητα είναι οι άξονες πάνω στους οποίους κινείται η κεντρική ιδέα των έργων.

Μέσα από εικόνες με ευκολονόητους προσωπικούς συμβολισμούς και περιορισμένη χρήση χρωμάτων, που παραπέμπουν στο φασισμό, η σκληρή γεύση μιας πικρής πραγματικότητας αναδύεται στην επιφάνεια έτοιμη να αποσυντονίσει τις κοινά αποδεκτές απόψεις για μια «όμορφη κοινωνία».

Τα έργα λειτουργούν σαν μια αυτοψία, μια εγκάρσια τομή της ψυχοσύνθεσης του ατόμου, προσπαθώντας να αποτυπώσουν στην επιφάνεια στιγμές, γνώμες και θαμμένες μνήμες, καλλιεργώντας την αίσθηση της λύπης, της ανασφάλειας, του κινδύνου και του φόβου. Ραδιογραφίες αργές και οριζόντιες, σηματοδότες ενός αναπόφευκτου τέλους ή ενός τέλους που από γεννήσεως καταγράφεται.

Μέσα στα έργα του Σταύρου Αντωνόπουλου, ο άνθρωπος δεν γιορτάζεται αλλά εικονογραφείται, σαρκάζεται, απογυμνώνεται σε όλο του το «μεγαλείο», αποκαλύπτεται και στο τέλος αναιρείται αφήνοντας στο θεατή του τη γεύση μιας εσκεμμένης «σύγχυσης».

**γκαλερί μορφή,** Αγκύρας 84, 3042 Λεμεσός, Κύπρος, Τηλ. 25378733

[www.morfi.org](http://www.morfi.org/)